รัฐมนตรีช่วยว่าการกระทรวงเกษตรและสหกรณ์ เปิดเผย ความร่วมมือในโครงการ NGV marketplace จะช่วยยกระดับเกษตรกรให้ผลิตสินค้าได้ตรงกับความต้องการของผู้บริโภคและยกระดับการเกษตรไปสู่ยุค 4.0 ดียิ่งขึ้น
นายลักษณ์ วจนานวัช รัฐมนตรีช่วยว่าการกระทรวงเกษตรและสหกรณ์ เปิดเผยว่า กระทรวงเกษตรและสหกรณ์ ได้ร่วมกับหน่วยงานที่เกี่ยวข้อง คือ บริษัท ปตท.จำกัด(มหาชน) กรมทหารราบที่ 21 รักษาพระองค์ และ เทศบาลเมืองบ้านสวน จังหวัดชลบุรี ได้ร่วมลงนามในบันทึกข้อตกลงความร่วมมือโครงการ NGV marketplace ซึ่งโครงการดังกล่าว จะช่วยส่งเสริมให้เกษตรกรสามารถผลิตพืชผลทางการเกษตรที่เป็นอาหารได้ตรงตามความต้องการของผู้บริโภค โดยลักษณะของโครงการ เริ่มจากการเปิดรับซื้อสินค้าเกษตรปลอดภัย ในราคาที่เหมาะสมจากชุมชนกว่า 1, 000 แห่งในจังหวัดชลบุรี  มาจำหน่ายนำร่องในสถานีบริการ NGV จังหวัดชลบุรี ในรูปแบบมาร์เก็ตเพลส ก่อนกระจายสินค้าไปสู่ผู้บริโภคในพื้นที่ต่างๆ ขณะเดียวกันได้นำเทคโนโลยีดิจิทัลมาใช้ในระบบ ซึ่งจะทำให้เกษตรกรวางแผนเพาะปลูกพืชตามนโยบายการตลาดนำการผลิตได้ และยังเป็นการพัฒนาตามแผนยุทธศาสตร์ยกระดับการเกษตร 4.0 ของประเทศ         รัฐมนตรีช่วยว่าการกระทรวงเกษตรและสหกรณ์ กล่าวอีกว่า ผู้ซื้อจะได้รับสินค้าปลอดภัย ตรงกับความต้องการเกิดการพัฒนาช่องทางการจำหน่ายสินค้าเกษตรให้สามารถกระจายไปในพื้นที่ต่างๆ ได้ทั่วถึง โดยตั้งเป้าไว้ว่าหลังจากนี้จะมีการติดตามและประเมินผลโครงการนำร่อง เพื่อปรับปรุง marketplace และระบบต่างๆให้มีคุณภาพ ก่อนเพิ่มจำนวน marketplace ในสถานีบริการ NGV ในพื้นที่ต่างๆต่อไป โดยในอนาคตจะมีการต่อยอดจากสินค้าด้านการเกษตรไปสู่ผลิตภัณฑ์อื่นๆเช่นสินค้าเกษตรแปรรูป และผลิตภัณฑ์ท้องถิ่นของชุมชนด้วย